CELEX: 32022D0644
Language: el
Date: 2022-04-12 00:00:00
Title: Απόφαση (ΕΕ) 2022/644 του Συμβουλίου της 12ης Απριλίου 2022 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Ναυτικής Ασφάλειας του Διεθνούς Ναυτιλιακού Οργανισμού κατά την 105η σύνοδό της και στο πλαίσιο της Επιτροπής Διευκολύνσεων του Διεθνούς Ναυτιλιακού Οργανισμού κατά την 46η σύνοδό της όσον αφορά την έκδοση τροποποιήσεων των ψηφισμάτων για τα πρότυπα επιδόσεων σχετικά με τον εξοπλισμό που χρησιμοποιείται στο παγκόσμιο ναυτιλιακό σύστημα κινδύνου και ασφάλειας και τροποποιήσεων του παραρτήματος της Σύμβασης περί διευκολύνσεως της διεθνούς ναυτιλιακής κινήσεως (FAL)

20.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 118/55
               
            
         ΑΠΟΦΑΣΗ (ΕΕ) 2022/644 ΤΟΥ ΣΥΜΒΟΥΛΙΟΥ
         της 12ης Απριλίου 2022
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Ναυτικής Ασφάλειας του Διεθνούς Ναυτιλιακού Οργανισμού κατά την 105η σύνοδό της και στο πλαίσιο της Επιτροπής Διευκολύνσεων του Διεθνούς Ναυτιλιακού Οργανισμού κατά την 46η σύνοδό της όσον αφορά την έκδοση τροποποιήσεων των ψηφισμάτων για τα πρότυπα επιδόσεων σχετικά με τον εξοπλισμό που χρησιμοποιείται στο παγκόσμιο ναυτιλιακό σύστημα κινδύνου και ασφάλειας και τροποποιήσεων του παραρτήματος της Σύμβασης περί διευκολύνσεως της διεθνούς ναυτιλιακής κινήσεως (FAL)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η δράση της Ένωσης στον τομέα των θαλάσσιων μεταφορών θα πρέπει να αποσκοπεί στη βελτίωση της ναυτικής ασφάλειας και στην προστασία του θαλάσσιου περιβάλλοντος και της ανθρώπινης υγείας.
                  
               
                     (2)
                  
                  
                     Η Επιτροπή Ναυτικής Ασφάλειας του Διεθνούς Ναυτιλιακού Οργανισμού («ΔΝΟ»), κατά την 105η σύνοδό της («MSC 105») από τις 20 έως τις 29 Απριλίου 2022, αναμένεται να εκδώσει τροποποιήσεις των ψηφισμάτων σχετικά με τα πρότυπα επιδόσεων για τον εξοπλισμό που χρησιμοποιείται, ώστε να αντικατοπτρίζεται ο εκσυγχρονισμός του παγκόσμιου ναυτιλιακού συστήματος κινδύνου και ασφάλειας (GMDSS). Στα εν λόγω ψηφίσματα περιλαμβάνονται τα A.699(17), A.700(17), MSC 148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC 80(70) και A.811(19).
                  
               
                     (3)
                  
                  
                     Η Επιτροπή Διευκολύνσεων του ΔΝΟ, κατά την 46η σύνοδό της («FAL 46») από τις 9 έως τις 13 Μαΐου 2022, αναμένεται να εκδώσει τροποποιήσεις του παραρτήματος της Σύμβασης περί διευκολύνσεως της διεθνούς ναυτιλιακής κινήσεως («Σύμβαση FAL»).
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη MSC 105, καθώς τα ψηφίσματα της Επιτροπής Ναυτικής Ασφάλειας σχετικά με τα πρότυπα επιδόσεων μπορούν να επηρεάσουν καθοριστικά το περιεχόμενο του δικαίου της Ένωσης, και συγκεκριμένα την οδηγία 2014/90/EΕ του Ευρωπαϊκού Κοινοβουλίου και του Συμβουλίου (1).
                  
               
                     (5)
                  
                  
                     Η έκδοση τροποποιήσεων των ψηφισμάτων της MSC σχετικά με τα πρότυπα επιδόσεων θα βελτιώσει τα πρότυπα επιδόσεων που είχαν εγκριθεί προηγουμένως σχετικά με τον εξοπλισμό που χρησιμοποιείται, ώστε να καλύπτεται ο εκσυγχρονισμός του GMDSS. Η Ένωση θα πρέπει επομένως να υποστηρίξει την έκδοση τροποποιήσεων των ψηφισμάτων της MSC.
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης κατά την 46η σύνοδο της Επιτροπής Διευκολύνσεων, δεδομένου ότι οι προβλεπόμενες τροποποιήσεις του παραρτήματος της Σύμβασης FAL θα μπορέσουν να επηρεάσουν καθοριστικά το περιεχόμενο του δικαίου της Ένωσης, και συγκεκριμένα την οδηγία 2010/65/ΕΕ του Ευρωπαϊκού Κοινοβουλίου και του Συμβουλίου (2) και, από τις 15 Αυγούστου 2025, τον κανονισμό (ΕΕ) 2019/1239 του Ευρωπαϊκού Κοινοβουλίου και του Συμβουλίου (3).
                  
               
                     (7)
                  
                  
                     Με τις τροποποιήσεις του παραρτήματος της Σύμβασης FAL το εν λόγω παράρτημα θα προσεγγίσει περισσότερο τις απαιτήσεις του κανονισμού (ΕΕ) 2019/1239 και τους συμφωνηθέντες επιχειρησιακούς κανόνες για την εφαρμογή του εν λόγω κανονισμού, συγκεκριμένα με την καθιέρωση υποχρεωτικής ηλεκτρονικής διαβίβασης μέσω ενιαίας θυρίδας, με την πρόληψη της επανάληψης στοιχείων δεδομένων, με την πρόληψη της χρήσης εντύπων για τη διαβίβαση πληροφοριών και με την κατάργηση της απαίτησης ιδιόχειρων υπογραφών.
                  
               
                     (8)
                  
                  
                     Η Ένωση δεν είναι ούτε μέλος του ΔΝΟ ούτε συμβαλλόμενο μέρος των σχετικών συμβάσεων και κωδίκων. Συνεπώς, το Συμβούλιο θα πρέπει να εξουσιοδοτήσει τα κράτη μέλη να εκφράσουν τη θέση της Ένωσης.
                  
               
                     (9)
                  
                  
                     Το πεδίο εφαρμογής της παρούσας απόφασης θα πρέπει να περιοριστεί στο περιεχόμενο των προτεινόμενων τροποποιήσεων, στον βαθμό που οι εν λόγω τροποποιήσεις μπορούν να επηρεάσουν κοινούς κανόνες της Ένωσης και εμπίπτουν στην αποκλειστική αρμοδιότητα της Ένωσης. Η παρούσα απόφαση δεν θα πρέπει να θίγει την κατανομή των αρμοδιοτήτων μεταξύ της Ένωσης και των κρατών μελών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Ναυτικής Ασφάλειας του Διεθνούς Ναυτιλιακού Οργανισμού κατά την 105η σύνοδό της είναι να υποστηρίξει την έκδοση των τροποποιήσεων των ακόλουθων ψηφισμάτων όσο αφορά τα πρότυπα επιδόσεων σχετικά με τον εξοπλισμό που χρησιμοποιείται στο παγκόσμιο ναυτικό σύστημα κινδύνου και ασφάλειας: A.699(17), A.700(17), MSC 148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC 80(70) και A.811(19).
         
         
            Άρθρο 2
            Η θέση που πρέπει να ληφθεί εξ ονόματος της Ένωσης στο πλαίσιο ης Επιτροπής Διευκολύνσεων του Διεθνούς Ναυτιλιακού Οργανισμού κατά τη 46η σύνοδό της είναι να υποστηρίξει την έκδοση των τροποποιήσεων του παραρτήματος της Σύμβασης περί διευκολύνσεως της διεθνούς ναυτιλιακής κινήσεως.
         
         
            Άρθρο 3
            
               1.   Οι θέσεις που πρέπει να ληφθούν εξ ονόματος της Ένωσης που καθορίζονται στην παρούσα απόφαση καλύπτουν τις σχετικές τροποποιήσεις στον βαθμό που οι εν λόγω τροποποιήσεις εμπίπτουν στην αποκλειστική αρμοδιότητα της Ένωσης και μπορούν να επηρεάσουν τους κοινούς κανόνες της Ένωσης. Οι εν λόγω θέσεις θα διατυπωθούν από τα κράτη μέλη, που είναι όλα μέλη του ΔΝΟ, τα οποία ενεργούν από κοινού προς το συμφέρον της Ένωσης.
            
            
               2.   Ελάσσονος σημασίας αλλαγές στις θέσεις που αναφέρονται στα άρθρα 1 και 2 επιτρέπεται να συμφωνηθούν χωρίς περαιτέρω απόφαση του Συμβουλίου.
            
         
         
            Άρθρο 4
            Τα κράτη μέλη εξουσιοδοτούνται να δώσουν τη συγκατάθεσή τους να δεσμευτούν, προς το συμφέρον της Ένωσης, από τις τροποποιήσεις που αναφέρονται στα άρθρα 1 και 2, στον βαθμό που οι εν λόγω τροποποιήσεις εμπίπτουν στην αποκλειστική αρμοδιότητα της Ένωσης.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 12 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               C. BEAUNE
            
         
         
            (1)  Οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου (ΕΕ L 257 της 28.8.2014, σ. 146).
         
            (2)  Οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ (ΕΕ L 283 της 29.10.2010, σ. 1).
         
            (3)  Κανονισμός (ΕΕ) 2019/1239 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση ευρωπαϊκού περιβάλλοντος ναυτιλιακής ενιαίας θυρίδας και για την κατάργηση της οδηγίας 2010/65/ΕΕ (ΕΕ L 198 της 25.7.2019, σ. 64).